CELEX: 32017D0623(01)
Language: bg
Date: 2017-06-21 00:00:00
Title: Решение за изпълнение на Комисията от 21 юни 2017 година относно публикуването в Официален вестник на Европейския съюз на заявка за изменение на спецификацията на продукт с наименование в лозаро-винарския сектор съгласно член 105 от Регламент (ЕС) № 1308/2013 на Европейския парламент и на Съвета [Rosé des Riceys (ЗНП)]

23.6.2017   
            
            
               BG
            
            
               Официален вестник на Европейския съюз
            
            
               C 200/4
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 21 юни 2017 година
   относно публикуването в Официален вестник на Европейския съюз на заявка за изменение на спецификацията на продукт с наименование в лозаро-винарския сектор съгласно член 105 от Регламент (ЕС) № 1308/2013 на Европейския парламент и на Съвета [Rosé des Riceys (ЗНП)]
   (2017/C 200/06)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 97, параграф 3 от него,
   като има предвид, че:
   
               (1)
            
            
               Франция е подала заявка за изменение на спецификацията на продукт с наименованието „Rosé des Riceys“ съгласно член 105 от Регламент (ЕС) № 1308/2013.
            
         
               (2)
            
            
               Комисията разгледа заявката и установи, че условията по членове 93—96, член 97, параграф 1 и членове 100, 101 и 102 от Регламент (ЕС) № 1308/2013 са изпълнени.
            
         
               (3)
            
            
               За да се даде възможност за представяне на декларации за възражение съгласно член 98 от Регламент (ЕС) № 1308/2013, заявката за изменение на спецификацията на продукт с наименованието „Rosé des Riceys“ следва да се публикува в Официален вестник на Европейския съюз,
               
            
         ПРИЕ НАСТОЯЩОТО РЕШЕНИЕ:
   Член единствен
   Заявката за изменение на спецификацията на продукт с наименованието „Rosé des Riceys“ (ЗНП) съгласно член 105 от Регламент (ЕС) № 1308/2013 се намира в приложението към настоящото решение.
   Съгласно член 98 от Регламент (ЕС) № 1308/2013 се дава право на възражение по отношение на изменението на спецификацията на продукт, посочено в първа алинея от настоящия член, в срок от два месеца от датата на публикуване на настоящото решение в Официален вестник на Европейския съюз.
   
   
      Съставено в Брюксел на 21 юни 2017 година.
      
         
            За Комисията
         
         Phil HOGAN
         
            Член на Комисията
         
      
   
   
      (1)  ОВ L 347, 20.12.2013 г., стр. 671.
   
      ПРИЛОЖЕНИЕ
      
         „ROSE DES RICEYS“
      
      
         PDO-FR-A1363-AM01
      
      Дата на подаване на заявката: 22 декември 2014 г.
      
         Заявка за изменение на спецификацията на продукт
      
      1.   Правила, приложими спрямо изменението
      
      Член 105 от Регламент (ЕС) № 1308/2013 — изменение, което не е несъществено
      2.   Описание и мотиви за изменението
      
      2.1.   Винопроизводствени практики
      
      В точка VI „Оформление на лозето“, подточка 1 „Начини на оформление“, буква а) „Гъстота на засаждане“ от спецификацията на продукта се добавя следният текст: „Специални разпоредби: За да се осигури проходимост за специални машини, в парцелите с наклон над 35 % или с наклон над 25 %, свързан с надвишение над 10 %, може да има пътеки с ширина от 1,50 до 3 метра с максимална честота един на шест реда. В този случай сборът на разстоянието между останалите редове и разстоянието между корените на един и същи ред не може да надвишава 2,30 метра.“
      Някои парцели на лозята са с много стръмен наклон, поради което работите не могат да се извършват с класически селскостопански машини. За да се спази забраната за третиране с хеликоптер, се налага да се осигурят пътеки за движение с ширина, по-голяма от максимално разрешената, които позволяват използването на специални машини за стръмни наклони. С въведената разпоредба се разрешава засаждане с предвиждане на пътеки с ширина от 1,50 до 3 метра в случаите на стръмен наклон (наклон над 35 % или наклон над 25 %, свързан с надвишение над 10 %).
      Сборът на разстоянията (разстояния между корените + разстояния между редовете) се променя от 2,50 на 2,30 метра за останалите редове.
      Това е отразено в точка 5 „Винопроизводствени практики“ от единния документ под заглавието „Гъстота на засаждане/специални разпоредби“.
      В точка IX „Преработка, производство, обработка преди бутилиране, опаковане, съхранение“, подточка 1 „Общи разпоредби“, буква в) „Енологична практика и физическа обработка“ от спецификацията на продукта думата „дъбово“ се заличава, за да не се ограничава забраната за използване на парчета дърво само до парчета от „дъбово дърво“.
      Това е отразено в точка 5 „Винопроизводствени практики“ от единния документ под заглавието „Специфична енологична практика“.
      2.2.   Правила за представяне и етикетиране
      
      В точка XII „Правила за представяне и етикетиране“ от спецификацията на продукта се вмъква буква б), с която се разрешава позоваването на по-малка географска единица върху етикета на вината съгласно разпоредбите на член 120, параграф 1, буква ж) от посочения по-горе Регламент (ЕС) № 1308/2013. Уточняват се условията за ползване на това позоваване.
      Това е отразено в точка 9 „Други основни условия“ от единния документ под заглавието „Допълнителни наименования/допълнителни разпоредби, свързани с етикетирането“.
      2.3.   Оформление на лозето
      
      В точка VI „Оформление на лозето“, подточка 1 „Начини на оформление“, буква б) „Правила за формировка“ от спецификацията на продукта асиметричната формировка „Гюйо“ (Guyot), която досега беше посочена само като вариация на другите видове формировка, вече е описана по-подробно, за да се улесни контролът върху нея. Формировката като постоянен кордон, която също беше спомената, сега е заличена. Всъщност изглежда, че тази формировка е вариант на кордон „Роая“ (Royat) (описан в спецификацията на продукта), като единствената разлика е свързана с процента на подмладяване. Следователно не е необходимо специално описание на този вид формировка.
      Тази разпоредба не засяга единния документ.
      В точка VI „Оформление на лозето“, подточка 1 „Начини на оформление“ от спецификацията на продукта се вмъква буква ж) „Средно максимално натоварване на парцела“ след буква е) „Височина на листата“, като предишните букви ж) и з) стават съответно з) и и). С тази нова буква средното максимално натоварване на парцела се определя окончателно на 19 700 kg грозде на хектар и 17 грозда на квадратен метър предвид наблюдаваните резултати след проведения в Шампан експериментален период, свързан с добива.
      Тази разпоредба не засяга единния документ.
      В точка VI „Оформление на лозето“, подточка 2 „Други агротехнически практики“ от спецификацията на продукта се посочва, че „се забранява всяко значително изменение на морфологията, подпочвения слой или елементите, позволяващи да се гарантира целостта и устойчивостта на почвите на даден парцел, предназначен за производството на продукт с контролирано наименование за произход, с изключение на класическата оран“. Целта на тази разпоредба е да се забрани ползване, което би предизвикало значително изменение на почвата, тъй като са констатирани случаи на прекомерна експлоатация.
      Тази разпоредба не засяга единния документ.
      2.4.   Добив — въвеждане в производство
      
      В глава I, точка VIII „Добив — въвеждане в производство“, подточка 1 „Добив“ от спецификацията на продукта добивът е определен окончателно на 12 400 kg грозде на хектар след приключване на експерименталния период (от реколта 2007 г. до края на кампания 2011—2012 г.) и предвид наблюдаваните резултати. Така добивът преминава от 10 400 kg грозде на хектар на 12 400 kg грозде на хектар.
      Преоценката на добива в спецификацията на продукта се налага поради увеличението на агрономичния добив, което се дължи на подобряването на растителния материал, фитосанитарния контрол, агротехническите практики, позволяващи да се гарантира дълголетието на лозята, както и на изменението на климата. Това увеличение е настъпило без отрицателно въздействие върху качеството на вината. Следва да се отбележи, че в единния документ е запазен само предвиденият добив.
      В точка VIII „Добив — въвеждане в производство“, подточка 4 „Специални разпоредби“ от спецификацията на продукта се добавя следният текст „За конкретна реколта и предвид по-специално нейните характеристики този обем може да бъде намален с междуведомствено постановление“. Целта на този текст е съгласно френската правна уредба (член R. 642-7, последна алинея от Кодекса за селското стопанство и морския риболов) да се даде възможност за намаляване на разрешения обем декантирана мъст, получена при пресоването на 160 kg, за определена кампания.
      Тази разпоредба не засяга единния документ.
      2.5.   Други изменения
      
      
                  а)
               
               
                  Към глава II, точка I „Задължения за деклариране“ от спецификацията на продукта се добавят две нови декларации:
                  
                              —
                           
                           
                              в точка 2 се добавя „Декларация за привеждане на гъстотата на засаждане в съответствие със специалните разпоредби“: с тази декларация се гарантира спазването на разпоредбата, въведена в точка VI „Оформление на лозето“, подточка 1 „Начини на оформление“, буква а) „Гъстота на засаждане“, „Специални разпоредби“.
                              Това изменение не засяга единния документ.
                           
                        
                              —
                           
                           
                              в точка 3 се добавя „Декларация за ползване на парцели“: с тази декларация се гарантира спазването на разпоредбата, въведена в точка VI „Оформление на лозето“, подточка 2 „Други агротехнически практики“, буква в).
                              Това изменение не засяга единния документ.
                           
                        
            
                  б)
               
               
                  Посочената в глава III от спецификацията на продукта таблица с основните елементи, които са предмет на контрол, и методите за оценка е допълнена с точка относно ползването на парцелите предвид значението на запазването на характеристиките им за специфичното естество на продукта.
                  Това изменение не засяга единния документ.
               
            
                  в)
               
               
                  В глава III, точка II от спецификацията на продукта е допълнена информацията за инспекционния орган и е актуализиран адресът на INAO.
                  Тези данни са посочени в раздела „Друга информация“ на заявката за изменение на спецификацията на продукта.
               
            
                  г)
               
               
                  Редакционни актуализации
                  
                              —
                           
                           
                              в глава I, точка IX „Преработка, производство, обработка преди бутилиране, опаковане, съхранение“ от спецификацията на продукта разпоредбите относно отстраняването на страничните продукти при производството на вината са приведени в съответствие с правната уредба в тази област. В точка 2, буква б) се изменя следният текст: „При производството на вината 1,5 % от декантираната мъст, получена като страничен продукт от винификацията, трябва да бъде отстранена преди 31 юли на годината след тази на беритбата.“;
                           
                        
                              —
                           
                           
                              в глава I, точка XI „Преходни мерки“ от спецификацията на продукта се заличават разпоредбите относно добива и средното максимално натоварване на парцел, посочени в точка 2 „Добив и средно максимално натоварване на парцел“, поради изтичане на експерименталния период.
                              Това изменение не засяга единния документ.
                           
                        
            
                  д)
               
               
                  Други изменения
                  Във връзка с настоящата заявка за изменение единният документ е актуализиран в съответствие с въведените в софтуера e-Ambrosia нови правила за съобщаване на данни.
               
            ЕДИНЕН ДОКУМЕНТ
      1.   Наименование(я)
      
      „Rosé des Riceys“ (FR)
      2.   Вид географско означение
      
      ЗНП — защитено наименование за произход
      3.   Категории лозаро-винарски продукти
      
      
               
                  1.
               
               
                  Вино
               
            4.   Описание на виното (вината)
      
      Непенливи вина розе.
      Вината се характеризират с минимално естествено алкохолно съдържание по обем 10 %.
      След обогатяване на вината тяхното общо алкохолно съдържание по обем не надвишава 13 %.
      Съдържанието на ферментируеми захари (глюкоза и фруктоза) на вината е по-малко или равно на 3 грама на литър.
      По отношение на максималното общо алкохолно съдържание, минималното действително алкохолно съдържание, минималната обща киселинност, максималното съдържание на летливи киселини и максималното общо съдържание на серен диоксид важат предвидените в общата правна уредба норми.
      На външен вид виното е искрящо и наситено, с цвят, който варира от светло червеникавооранжев до ярко червен. То е фино и деликатно и притежава устойчив вкус. Когато е младо, виното може да има аромат на меки плодове. След няколко години отлежаване то развива сложен букет, който често се характеризира с аромати на сушени плодове и подправки, а понякога и на захаросани плодове според годината на реколтата. Като цяло виното се характеризира с финост, органолептичен баланс и хармоничност.
      5.   Винопроизводствени практики
      
      а)   Основни енологични практики
      
      
         Активен въглен
      
      Специфична енологична практика
      Не се допуска използването на активен въглен за енологична употреба самостоятелно или в смес в препарати. Не се допуска използването на парчета дърво.
      По време на обогатяването увеличаването на вложения обем ферментираща мъст не може да надвишава 1,12 % на 1 % увеличаване на алкохолното съдържание по обем.
      Освен разпоредбите, посочени по-горе, по отношение на енологичните практики при вината трябва да са спазени задълженията, определени на общностно равнище и в Кодекса за селското стопанство.
      
         Гъстота на засаждане — общи разпоредби
      
      Агротехническа практика
      Лозите се засаждат с разстояние между редовете, не по-голямо от 1,50 m. Разстоянието между корените на един и същи ред е в интервала от 0,90 до 1,50 m. Сборът на разстоянието между редовете и разстоянието между корените на един и същи ред не може да надвишава 2,50 m.
      
         Гъстота на засаждане — специални разпоредби
      
      Агротехническа практика
      За да се осигури проходимост за специални машини, при парцелите с
      
                  —
               
               
                  наклон над 35 %,
               
            
                  —
               
               
                  или с наклон над 25 %, свързан с надвишение над 10 %,
               
            може да има пътеки с ширина от 1,50 до 3 m с максимална честота един на шест реда. В този случай сборът на разстоянието между останалите редове и разстоянието между корените на един и същи ред не може да надвишава 2,30 m.
      
         Правила за формировка
      
      Агротехническа практика
      Не се допуска никакво застъпване между корените, нито наслагването на клони с плод. Броят на пъпките е по-малък или равен на 18 на квадратен метър. Резитбата се осъществява най-късно преди фенологичния стадий (F) (12 по Лоренц), а именно четири разлистени листа. Формировката на лозите се осъществява чрез следните техники:
      
                  —
               
               
                  кордон „Роая“ (royat);
               
            
                  —
               
               
                  еднораменен, двураменен или асиметричен „Гюйо“ (guyot).
               
            б)   Максимални добиви
      
      15 500 kg грозде от хектар
      6.   Определен район
      
      
                  а)
               
               
                  Беритбата на гроздето, винификацията, производството и обработването преди бутилиране на вината се извършват на територията на следната община от департамент Aube: Les Riceys.
               
            
                  б)
               
               
                  Винификацията, производството и обработването преди бутилиране на вината се извършват и на територията на следните общини от департамент Aube: Avirey-Lingey, Bagneux-la-Fosse, Balnot-sur-Laignes, Bragelogne-Beauvoir, Gyé-sur-Seine, Mussy-sur-Seine, Neuville-sur-Seine.
               
            7.   Основни винени сортове грозде
      
      Pinot noir N
      8.   Описание на връзката (връзките)
      
      1.   Информация за географския район
      
                  а)
               
               
                  Описание на природните фактори, които допринасят за връзката
                  Географският район се простира на територията на осем общини в южната част на департамента Aube. Пейзажът на Les Riceys се вписва в геоложкия сегмент на Côte des Bar. Кимериджският пласт е същината на геоложкия субстрат и е вкопан дълбоко в неговата сърцевина от долината на река Laignes и множество периферни долини. Кимериджският пласт, който се характеризира с редуващи се мергели и варовикови пластове, е в основата на най-добрите почви за лозята, които представляват сиви на цвят глинесто-варовикови делувиални почви, които са покрили склоновете и съдържат в състава си множество дребни камъчета, които спомагат за загряването на почвата. Засадените на парцели с точно определени граници лозя са разположени по най-стръмните, високи и слънчеви склонове с източно и южно изложение. Северното разположение се характеризира с доста студен климат, но кръговата конфигурация на лозето, скътано в долините, допринася за осигуряване на особено благоприятен мезоклимат.
               
            
                  б)
               
               
                  Описание на човешките фактори, които допринасят за връзката
                  Удостовереният произход на лозето в Les Riceys датира от VIII век, когато се споменава в документи, свидетелстващи за съществуването на лозя на територията на общината. От началото на XVIII век вината от Les Riceys способстват за развиването на значителна търговия с Нидерландия, Белгия, региона на Париж и северна Франция, както свидетелства статистиката за изпращаните стоки, водена от търговските служби на провинция Шампан. През 1875 г. лозарството е много успешно. Близо 35 търговци продават вината от Les Riceys. Този успех отслабва поради кризата с филоксера и възхода на текстилната промишленост в Aube, която поглъща селскостопанската работна ръка. Лозарството започва да се възстановява частично благодарение на интегрирането на Aube във винопроизводствения департамент Шампан през 1927 г., но този възстановителен процес е труден. Остават няколко „обработватели“, чиято упоритост е възнаградена с признаването на контролираното наименование за произход „Rosé des Riceys“ на 8 декември 1947 г. Благодарение на установяването на голям брой млади лозаро-винари през 60-те години на ХХ век възстановяването на лозаро-винарската дейност дава нов стимул на производството. На 26 септември 1968 г. се основава профсъюзът на производителите на контролираното наименование за произход „Rosé des Riceys“.
               
            2.   Информация за качеството и характеристиките на продукта
      „Rosé des Riceys“ е задължително реколтово непенливо вино. На външен вид виното е искрящо и наситено, с цвят, който варира от светло червеникавооранжев до ярко червен. То е фино и деликатно и притежава устойчив вкус. Когато е младо, виното може да има аромат на меки плодове. След няколко години отлежаване то развива сложен букет, който често се характеризира с аромати на сушени плодове и подправки, а понякога и на захаросани плодове според годината на реколтата. Като цяло виното се характеризира с финост, органолептичен баланс и хармоничност.
      3.   Причинни взаимовръзки
      Благодарение на оптималното слънцегреене и доброто затопляне каменистите почви на най-добре изложените на юг и изток и най-стръмни склонове способстват за ранното започване на растежа през пролетта, оптимизират фотосинтезата и гарантират узряването на плода. Надморската височина на засадените с лозя склонове способства за избягване на досега със застоялия студен въздух в ниските части на долините, а горският пояс, покриващ високите части на склоновете, и множеството гористи острови, разпръснати в рамките на разглежданата територия, осигуряват ценна защита от студените въздушни маси, идващи от платата. Наклонът на засадените с лозя склонове осигурява оптимално естествено отводняване, което се гарантира и от пукнатините в кимериджските варовици. Мергелите, които се срещат сред варовиковите пластове, осигуряват необходимия през лятото воден запас основно през горещи и сухи години. И накрая, регистрираните през лятото високи температури, съчетани с топлината на слънчевите лъчи, която се отразява от кимериджските скали, придават на виното характерните с отлежаването аромати на захаросани плодове и подправки. Виненият сорт грозде pinot noir N е признат още през XIX век от Жул Гюйо за най-добрия сорт за производство на виното от Les Riceys. Цялото количество набрано грозде трябва да се постави във ферментатора, за да се запазят най-добре ароматите на винения сорт pinot noir N и най-вече те да се разгърнат по време на ферментацията, чиято продължителност е овладяна отлично благодарение на уменията и опита на винопроизводителите. В. Рандю посочва, че „в Les Riceys първото вино се приготвя с внимание. Избягва се продължителната ферментация, за да може да се запази финият и неподправен вкус, характерен за виното от Les Riceys“.
      9.   Други основни условия
      
      
         Посочване на годината на реколтата
      
      Правна уредба:
      Национално законодателство
      Вид допълнително условие:
      Допълнителни разпоредби относно етикетирането
      Описание на условието:
      Вината се представят задължително с указване на годината на реколтата.
      
         Допълнителни наименования
      
      Правна уредба:
      Национално законодателство
      Вид допълнително условие:
      Допълнителни разпоредби относно етикетирането
      Описание на условието:
      Контролираното наименование за произход „Rosé des Riceys“ може да бъде допълнено с името на по-малка географска единица в съответствие с посочените в спецификацията на продукта разпоредби.
      
         Препратка към публикуваната спецификация
      
      https://info.agriculture.gouv.fr/gedei/site/bo-agri/document_administratif-0e6797aa-7711-4406-975b-1ca510a31f66